CELEX: 32019R1705
Language: bg
Date: 2019-10-10 00:00:00
Title: Делегиран регламентна Комисията (ЕС) 2019/1705 от 10 октомври 2019 година за изменение на Регламент (ЕС, Евратом) 2019/1197 на Съвета по отношение на сроковете, в които Обединеното кралство ще трябва да изпълни условията за допустимост за финансиране от Съюза след оттеглянето на Обединеното кралство от Съюза

11.10.2019   
               
               
                  BG
               
               
                  Официален вестник на Европейския съюз
               
               
                  L 260/40
               
            
         ДЕЛЕГИРАН РЕГЛАМЕНТНА КОМИСИЯТА (ЕС) 2019/1705
         от 10 октомври 2019 година
         за изменение на Регламент (ЕС, Евратом) 2019/1197 на Съвета по отношение на сроковете, в които Обединеното кралство ще трябва да изпълни условията за допустимост за финансиране от Съюза след оттеглянето на Обединеното кралство от Съюза
         ЕВРОПЕЙСКАТА КОМИСИЯ,
         като взе предвид Договора за функционирането на Европейския съюз,
         като взе предвид Регламент (ЕС, Евратом) 2019/1197 на Съвета от 9 юли 2019 г. относно мерките за изпълнението и финансирането на общия бюджет на Съюза през 2019 г., свързани с оттеглянето на Обединеното кралство от Съюза (1), и по-специално член 2, параграф 3, член 3, параграф 3 и член 8 от него,
         като има предвид, че:
         
                     (1)
                  
                  
                     На 29 март 2017 г. Обединеното кралство нотифицира за намерението си да се оттегли от Съюза съгласно член 50 от Договора за Европейския съюз (ДЕС). Договорите ще престанат да се прилагат спрямо Обединеното кралство от датата на влизане в сила на споразумението за оттегляне или при липса на такова — две години след нотификацията, освен ако Европейският съвет не реши единодушно да удължи този срок в съгласие с Обединеното кралство.
                  
               
                     (2)
                  
                  
                     С Регламент (ЕС, Евратом) 2019/1197 се определят условията, при които ще продължи да се счита, че Обединеното кралство и лицата и образуванията, установени в Обединеното кралство, отговарят на изискванията за допустимост за финансиране от Съюза за допустимите разходи, направени през 2019 г., считано от датата, на която Договорите престанат да се прилагат по отношение на и в Обединеното кралство, и се установяват сроковете, в които Обединеното кралство ще трябва да изпълни условията за продължаване на допустимостта, включително график на плащанията за месеците след август 2019 г.
                  
               
                     (3)
                  
                  
                     Сроковете и графикът на плащанията бяха определени с оглед на възможността Обединеното кралство да се оттегли от ЕС на 13 април 2019 г. без споразумение.
                  
               
                     (4)
                  
                  
                     На 11 април 2019 г. Европейският съвет прие Решение (ЕС) 2019/584 (2), с което срокът по член 50, параграф 3 от ДЕС отново бе удължен със съгласието на Обединеното кралство до 31 октомври 2019 г.
                  
               
                     (5)
                  
                  
                     Следователно е целесъобразно сроковете, в които Обединеното кралство ще трябва да изпълни условията, предвидени в Регламент (ЕС, Евратом) 2019/1197, да бъдат удължени и графикът на плащанията да бъде изменен, за да се вземе под внимание удължаването на срока по член 50, параграф 3 от ДЕС до 31 октомври 2019 г.
                  
               
                     (6)
                  
                  
                     Поради това Регламент (ЕС, Евратом) 2019/1197 следва да бъде съответно изменен.
                  
               
                     (7)
                  
                  
                     Следва да се отбележи също така, че условието по член 3, параграф 1, буква а) от Регламент (ЕС, Евратом) 2019/1197 вече не е релевантно.
                  
               
                     (8)
                  
                  
                     За да се предотврати рискът от сериозно нарушаване на изпълнението и финансирането на бюджета на Съюза през 2019 г., особено по отношение на бенефициерите по разходните програми и други действия на Съюза към датата на оттеглянето на Обединеното кралство от Съюза, настоящият регламент следва да бъде приет по процедурата по спешност, уредена в член 8 от Регламент (ЕС, Евратом) 2019/1197, съгласно предвиденото в член 2, параграф 3 и член 3, параграф 3 от посочения регламент, и следва да влезе в сила по спешност на деня след деня на публикуването му в Официален вестник на Европейския съюз. Настоящият регламент следва да започне да се прилага от деня след деня, в който Договорите престанат да се прилагат по отношение на и в Обединеното кралство, освен ако до тази дата е влязло в сила споразумение за оттегляне, сключено с Обединеното кралство,
                  
               ПРИЕ НАСТОЯЩИЯ РЕГЛАМЕНТ:
         
            Член 1
            Регламент (ЕС, Евратом) 2019/1197 се изменя, както следва:
            
                        1)
                     
                     
                        В член 2, параграф 1 букви a), б) и в) се заменят със следното:
                        
                                    „а)
                                 
                                 
                                    до 7 календарни дни след датата на оттеглянето Обединеното кралство е потвърдило писмено пред Комисията, че ще продължи да внася в евро сумата, посочена в реда „Обединено кралство“ и колоната „Общи собствени ресурси“ на таблица 7 от част А „Въведение и финансиране на общия бюджет на Съюза“ от приходната част на бюджета за 2019 г., посочена в общия бюджет на Европейския съюз за финансовата 2019 година (3), приет на 12 декември 2018 г., намалена със сумата на собствените ресурси, предоставени от Обединеното кралство по отношение на финансовата 2019 година преди датата на оттеглянето, в съответствие с графика на плащанията, предвиден в настоящия регламент;
                                 
                              
                                    б)
                                 
                                 
                                    до 20 календарни дни след датата на оттеглянето Обединеното кралство е извършило по определената от Комисията сметка първото плащане, което съответства на транша, посочен във втора алинея от настоящия параграф, умножен по резултата от следното: броя на пълните месеци между датата на оттегляне и края на 2019 г., намален с броя на месеците между месеца на първото плащане, като се изключи посочения месец, и края на 2019 г.;
                                 
                              
                                    в)
                                 
                                 
                                    до 7 календарни дни след датата на оттеглянето Обединеното кралство е потвърдило писмено пред Комисията ангажимента си да продължи да приема проверки и одити, които се отнасят до целия период на програмите и действията, в съответствие с приложимите правила; и“
                                 
                              
                  
                        2)
                     
                     
                        В член 3, параграф 1 буква б) се заменя със следното:
                        
                                    „б)
                                 
                                 
                                    до 30 календарни дни след датата на оттеглянето Обединеното кралство е платило по определената от Комисията сметка оставащите месечни траншове, посочени в член 2, параграф 1, втора алинея; и“.
                                 
                              
                  
         
            Член 2
            Настоящият регламент влиза в сила в деня след деня на публикуването му в Официален вестник на Европейския съюз.
            Той се прилага от деня след датата, на която Договорите престанат да се прилагат по отношение на и в Обединеното кралство в съответствие с член 50, параграф 3 от ДЕС.
            Настоящият регламент обаче не се прилага, ако до датата по втора алинея на настоящия член влезе в сила споразумение за оттегляне, сключено с Обединеното кралство в съответствие с член 50, параграф 2 от ДЕС.
            Настоящият регламент е задължителен в своята цялост и се прилага пряко във всички държави членки.
         
         
            Съставено в Брюксел на 10 октомври 2019 година.
            
               
                  За Комисията
               
               
                  Председател
               
               Jean-Claude JUNCKER
            
         
         
            (1)  ОВ L 189, 15.7.2019 г., стр. 1.
         
            (2)  Решение (ЕС) 2019/584 на Европейския съвет, взето в съгласие с Обединеното кралство, от 11 април 2019 г. за продължаване на срока по член 50, параграф 3 от Договора за Европейския съюз (ОВ L 101, 11.4.2019 г., стр. 1).
         
            (3)  Окончателно приемане (ЕС, Евратом) 2019/333 на общия бюджет на Европейския съюз за финансовата 2019 година (ОВ L 67, 7.3.2019 г., стр. 1).